Kosningaspjall Vísis : „ Ég er kommúnisti en þetta er ekki kommúnistaflokkur “ Vésteinn Valgarðsson mætti í Kosningaspjall Vísis . vísir / stefán Vésteinn Valgarðsson , oddviti Alþýðufylkingarinnar í Reykjavíkurkjördæmi norður , segir að ekki sé hægt að tala um flokkinn sem kommúnistaflokk , en um er að ræða vinstri sinnaðasta framboðið að þessu sinni . Vésteinn segir markmið flokksins ekki endilega að koma manni á þing heldur að koma málstað hans á framfæri . „ Við erum ekki kommúnistaflokkur . Ég er kommúnisti og Þorvaldur Þorvaldsson , formaður flokksins , er líka kommúnisti , en flokkurinn er ekki kommúnistaflokkur . Það er vegna þess að ef við tölum um merkingarbæra merkingu þess orðs þá er kommúnistaflokkur miklu strangara fyrirbæri sem gerir meiri kröfur um sömu lífsskoðunina , sömu lífssýnina og mun djúpstæðari hugmyndafræðilega samheldni en Alþýðufylkingin er með , “ sagði Vésteinn í beinni útsendingu í Kosningaspjalli Vísis í morgun . Alþýðufylkingin er í framboði í þriðja sinn . Flokkurinn bauð fyrst fram í alþingiskosningum árið 2013 og fékk innan við eitt prósent atkvæða , og sömuleiðis þegar hann bauð fram í borgarstjórnarkosningum 2014 . Alþýðufylkingin mældist með 2,2 prósenta fylgi í síðustu skoðanakönnun Fréttablaðsins og 0,3 prósent í könnun Morgunblaðsins . Vésteinn segir það vel raunhæft að flokkurinn nái manni inn á þing . „ Við skerum okkur úr frá öðrum flokkum því tilvera okkar hangir ekki á því hvort við erum inni á þingi eða ekki . Við höfum starfað frá 2013 , fyrir utan þings allan þann tíma , en samt starfað ótrauð . Við höfum bara byggt okkur upp og sótt í okkur veðrið og ef við fáum ekki fólk kjörið inn á þing þá fáum við það bara næst . Við stefnum allavega að því og að ná fólki kjörnu inn á þing er auk þess ekki nema hluti af takmarki okkar . Það er líka að koma málstað okkar fyrir augu og eyru kjósenda . “ Viðtalið við Véstein má sjá í spilaranum hér fyrir ofan en hér fyrir neðan má einnig sjá færsluna af Facebook-síðu Vísis þar sem lesendur gátu spurt spurninga . Kosningaspjall Vísis er hluti af ítarlegri umfjöllun fréttastofu 365 fyrir komandi alþingiskosningar , 29. október næstkomandi . Áhorfendum gefst kostur á að spyrja frambjóðendur spurninga í gegnum Facebook-síðu Vísis á meðan útsendingu stendur . Íslenska þjóðfylkingin verður til viðtals klukkan 13.30 á morgun . Kosningaspjall Vísis hefst næstkomandi mánudag , 10. október , en í þættinum koma fulltrúar þeirra flokka sem bjóða fram til Alþingis í kosningunum þann 29. október og svara spurningum lesenda og áhorfenda Vísis .